24. schôdza NR SR - 5.deň - B. popoludní
Dátum: 2011-10-20
Poslanec: Raši, Richard (SMER - SD)
Druh vystúpenia: Vystúpenie v rozprave

22. Pekné popoludnie prajem. Vážený pán predseda, ctený pán minister, vážené dámy, vážení páni kolegovia, dovoľte, aby som predniesol svoj príspevok, príspevok k tomuto zákonu, ktorý je motivovaný nielen celkovou kritickou situáciou, v ktorom sa nachádza naše zdravotníctvo, ale je motivované aj tým, že som bol oslovený pedagogickými zamestnancami a odbornými zamestnancami, aby som vystúpil a aby som zabránil tomu, čo sa, čo sa na nás rúti a čo nám prinesie neriešiteľné situácie nielen na poli zdravotníctva, ale aj na poli vysokoškolského lekárskeho vzdelávania. Bol som oslovený dekanom Lekárskej fakulty Univerzity Komenského v Bratislave, vedením Lekárskej fakulty Univerzity Pavla Jozefa Šafárika v Košiciach, akademickým senátom Lekárskej fakulty Univerzity Pavla Jozefa Šafárika v Košiciach a dovoľte mi, aby som odcitoval niekoľko ich postrehov a niekoľko obáv. Ako píše dekan Lekárskej fakulty Univerzity Komenského v Košiciach..., v Bratislave, považuje legislatívne zmeny, ktoré sa majú v najbližšom období udiať, nielen za zmeny, ktoré priamo ohrozujú zdravotnú starostlivosť na Slovensku, ale považuje ich aj za posledný klinec do rakvy vysokoškolského lekárskeho vzdelávania na Slovensku. Vedenie lekárskej fakulty a akademického senátu Lekárskej fakulty v Košiciach takisto uvádza k nasledovným zmenám, možné transformovanie Univerzitnej nemocnice Louisa Pasteura v Košiciach môže viesť k exekučným konaniam na majetok univerzitnej nemocnice. Môže dôjsť k vyhláseniu konkurzu na jej majetok v zmysle zákona o konkurze a reštrukturalizácii a Univerzita Pavla Jozefa Šafárika je lekárska fakulta, tak môže stratiť základnú materiálnu bázu na realizáciu praktickej výučby, čo ohrozí vykonávanie jej základných funkcií na poli vzdelávania. Preto predkladám pozmeňujúci návrh poslancov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, tlač 473. Vládny návrh zákona sa dopĺňa takto: Za článok IV sa vkladajú nové články, článok V a článok VI, ktorý znie: Článok V. Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., zákona č. 18/2007 Z. z., zákona č. 272/2007 Z. z., zákona č. 330/2007 Z. z., zákona č. 464/2007 Z. z., zákona č. 653/2007 Z. z., zákona č. 206/2008 Z. z., zákona č. 284/2008 Z. z., zákona č. 447/2008 Z. z., zákona č. 461/2008 Z. z., zákona č. 560/2008 Z. z., zákona č. 192/2009 Z. z., zákona č. 214/2009 Z. z., zákona č. 8/2010 Z. z., zákona č. 133/2010 Z. z., zákona č. 34/2011 Z. z. a zákona č. 250/2001 Z. z. sa mení takto: 1. v § 1 ods. 1 sa vypúšťa písmeno h). 2. ôsma časť vrátane nadpisu sa vypúšťa. 3. § 102 písm. i) znie: "§102i Ak ku dňu účinnosti tohoto zákona nevznikla akciová spoločnosť transformáciou štátnej rozpočtovej organizácie alebo štátnej príspevkovej organizácie, ďalej len štátna organizácia, podľa doterajších predpisov, štátna organizácia nezaniká. Právne úkony, smerujúce k vzniku akciovej spoločnosti transformáciou doterajších štátnych organizácií, sú neúčinné a zriaďovateľ štátnej organizácie je povinný ich do dvoch mesiacov zrušiť. Konania o zápis akciových spoločností do obchodného registra sa zastavujú." Článok VI. Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 199/2007 Z. z., zákona č. 323/2007 Z. z., zákona č. 653/2007 Z. z., zákona č. 198/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 465/2008 Z. z., zákona č. 383/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 sa mení a dopĺňa takto: 1. V § 37 ods. 6 sa slová "do 31. decembra 2011" nahrádzajú slovami "do 31. decembra 2014". 2. V § 37 ods. 10 sa slová "do 31. decembra 2011" nahrádzajú slovami "do 31. decembra 2014". V nadväznosti na vykonané zmeny sa doterajší článok V. označuje ako článok VII. Novooznačený článok VII. znie: "Článok VII. Účinnosť. Tento zákon nadobúda účinnosť dňom jeho vyhlásenia v Zbierke zákonov, okrem článku I. a IV., ktoré nadobúdajú účinnosť 1. januára roku 2012." Odôvodnenie: K článku V. Navrhuje sa vložiť nový novelizačný článok, ktorým sa novelizuje zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. Pozmeňujúci návrh upravuje vypustenie ustanovení upravujúcich transformáciu štátnych rozpočtových organizácií a štátnych príspevkových organizácií v zdravotníctve na akciové spoločnosti. Zmena štátnych rozpočtových organizácií a štátnych príspevkových organizácií na akciové spoločnosti zakladá východiská k privatizácii zdravotníckych zariadení, čo by v konečnom dôsledku mohlo viesť k spoplatneniu zdravotných úkonov, a tým aj zníženiu dostupnosti zdravotnej starostlivosti u nesolventných občanov. Novelou zákona sa reaguje aj na "Petíciu občanov Slovenskej republiky vo veci premeny štátnych zdravotníckych organizácií na akciové spoločnosti", ako aj na protestné aktivity lekárov vyjadrené približne dvetisíc päťsto výpoveďami lekárov, ktorých požiadavkou je zastaviť transformáciu štátnych nemocníc, ktoré neboli prevedené podľa osobitných predpisov, zmenené podľa osobitných predpisov alebo transformované podľa zákona na akciovú spoločnosť, založenú na poskytovanie zdravotnej starostlivosti, a tak zastaviť aj východiskové kroky vedúce k privatizácii štátnych nemocníc, ktoré sú koncovými zdravotníckymi zariadeniami. V predmete zákona sa navrhuje vypustiť ustanovenie, upravujúce transformáciu štátnych rozpočtových organizácii a štátnych príspevkových organizácii v zdravotníctve na akciové spoločnosti. Zároveň sa navrhuje vypustiť celú ôsmu časť zákona, ktorá upravuje transformáciu štátnych rozpočtových organizácií a štátnych príspevkových organizácií v zdravotníctve na akciové spoločnosti. V čl. VI. sa v zmysle platného znenia ustanovenia § 37 odseku 6 zákona č. 523 o rozpočtových pravidlách verejnej správy a o zmene a doplnení niektorých zákonov v znení neskorších predpisov, ak ide o právne pomery štátnej príspevkovej organizácie, ktorá je zdravotníckym zariadením, poskytujúcim zdravotnú starostlivosť podľa osobitného predpisu, je zriaďovateľ povinný ich zosúladiť s týmto zákonom k 31. decembru 2011. Porovnateľná povinnosť je pre samosprávu stanovená aj v § 37 odseku 10 tohto zákona, zákona 523 o rozpočtových pravidlách verejnej správy a o zmene a doplnení niektorých zákonov v znení neskorších predpisov. Právne pomery príspevkovej organizácie zriadenej obcou alebo vyšším územným celkom, ktorá je zdravotníckym zariadením, poskytujúcim zdravotnú starostlivosť podľa osobitného predpisu, ktoré neboli zriaďovateľom zosúladené s týmto zákonom, je zriaďovateľ povinný zosúladiť s týmto zákonom do 31. decembra 2011. Predložený návrh odkladá povinnosť transformovať tieto zariadenia zriadené štátom a územnou samosprávou o tri roky. To jest do 31. 12. 2014. So zreteľom na to, že termín ukončenia transformácie je 31. december 2011 a v nadväznosti na akútnu potrebu čo najrýchlejšie zastaviť rozbehnutú transformáciu nemocníc na akciové spoločnosti, je nevyhnutná čo najrýchlejšia účinnosť zákona článku 5 a článku 6, preto sa navrhuje určiť účinnosť navrhovaného zákona dňom jeho vyhlásenia v Zbierke zákonov. Vážení kolegovia, vážené dámy poslankyne, vážení páni poslanci. Vieme, že v súčasnosti naozaj prebieha akcia, ktorá v histórii slovenského zdravotníctva nemá obdobu a od 1. decembra roku 2011 je reálne ohrozená zdravotná starostlivosť o našich občanov bez toho, aby existovalo akékoľvek náhradné alebo záchranné riešenie. Keď hovoríme o tom, a nehovoril som to ja, ale hovoril o tom aj súčasný minister zdravotníctva, že je zdravotníkov nedostatok v našom systéme, tak náš zdravotný systém si neporadí ani s výpadkom päťsto erudovaných zdravotníkov, nieto ešte s počtom dvetisíc päťsto. Okrem toho je tu petícia občanov, ktorá..., je to takmer stotisíc občanov, ktorí takisto zásadne vystupujú proti transformácii. Napriek tomu sú zdravotníci aj občania súčasným vedením ministerstva zdravotníctva ignorovaní, a tým sa dostávajú do priameho ohrozenia. Pacienti do priameho ohrozenia ich životov, zdravotníci do priameho ohrozenia ich existencií. Pretože, keď budú nutní podať výpovede, mnohých z nich sa to dotkne naozaj existenčne. Ja, keďže ministerstvo zdravotníctva je k týmto výzvam hluché, opätovne vyzývam vás všetkých, aby ste naozaj začali konať zodpovedne, aby ste sa zamýšľali nad tým a zamysleli nad tým, ako budete zajtra doobedu hlasovať, lebo aj vaše hlasovanie môže byť posledným klincom do rakvy slovenského zdravotníctva. Ďakujem pekne. (Potlesk.)